Diari Oficial de la Generalitat Valenciana


Sumari del DOGV 6762, del 26-04-2012 (2012/3961)

ORDE 10/2012, de 20 d'abril, de la Conselleria d'Economia, Indústria i Comerç, per la qual regula les ajudes per al Pla de Competitivitat del Comerç Urbà i la Cooperació Comercial per a l'exercici 2012.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6762

Data del DOGV
:   26-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3961


Data del document
:   20-04-2012

Organisme emissor
:   Conselleria d'Economia, Indústria i Comerç

Tipus de document
:   Ordre

Anàlisi jurídica

 Descriptors 

:   * ajuda pública

ORDE 10/2012, de 20 d'abril, de la Conselleria d'Economia, Indústria i Comerç, per la qual regula les ajudes per al Pla de Competitivitat del Comerç Urbà i la Cooperació Comercial per a l'exercici 2012. [2012/3961]  
L'actual conjuntura econòmica aconsella a les administracions públiques incrementar els esforços per a incentivar la iniciativa privada i, amb això, la capacitat de crear riquesa i llocs de treball. L'activitat comercial és un dels motors més importants de les ciutats, de manera que, només reforçant el paper dinamitzador que correspon al comerç i el seu esperit emprenedor i innovador, podrem superar dificultats i aprofitar oportunitats que incentiven el consum i sanegen l'economia.  
  
En este sentit, la present orde d'ajudes consolida les actuacions a què la Generalitat ha donat suport anys arrere, a través de la Conselleria d'Economia, Indústria i Comerç, alhora que, d'acord amb els objectius del Pla de Competitivitat del Sector Comercial Detallista de la Comunitat Valenciana 2008-2013, pretén incentivar el paper fonamental que han d'exercir les diferents fórmules de comerç associat per a aconseguir la màxima eficiència en el sector de la distribució comercial, tasca esta permanent en un sector especialment innovador i en constant adaptació com és el comerç, generant així els recursos necessaris que permeten al comerç de proximitat millorar en els nivells de servicis i qualitat al client.  
Per a això és necessari continuar avançant en la creació i consolidació d'àrees urbanes d'excel·lència comercial que proporcionen als nostres ciutadans, així com al cada vegada més nombrós col·lectiu de turistes, un entorn atractiu i agradable on fer les compres sense desplaçaments innecessari, contribuint també a la responsabilitat social i sostenibilitat de l'activitat comercial.  
Així mateix, i en compliment del que establix el capítol IV de Llei 3/2011, de 23 de març, de la Generalitat, de Comerç de la Comunitat Valenciana, la present orde establix un marc de suport a les accions que tenen per objectiu la dinamització de l'activitat comercial de la Comunitat Valenciana, impulsant la modernització de les estructures comercials, la incorporació de noves tecnologies, la creació d'entorns urbans atractius i adequats, la formació dels agents del sector i la promoció dels productes i de les empreses comercials, per a continuar contribuint a la progressiva i harmònica adaptació de l'estructura comercial a les pautes de l'economia avançada que garantisca als consumidors de la Comunitat Valenciana unes empreses comercials capaces de satisfer eficientment les seues demandes.  
  
Les ajudes objecte d'esta convocatòria no vulneren l'article 107.1 del TFUE i no falsegen o amenacen de falsejar la competència, ja que totes estan acollides al reglament de minimis.  
Per tot això, i en virtut de les facultats que em conferix l'article 28 de la Llei 5/1983, de 30 de desembre, de Consell, i l'article 47 del text refós de la Llei de la Hisenda Pública del Govern Valencià,  
  
  
ORDENE  
  
TÍTOL I  
Disposicions generals  
  
Article 1. Objecte i accions susceptibles de suport  
1. L'objecte d'esta orde és establir les bases reguladores i fer la convocatòria de concessió d'ajudes, per a la realització en el territori de la Comunitat Valenciana d'actuacions derivades del Pla de Competitivitat del Comerç Urbà i la Cooperació Comercial.  
  
2. Les accions susceptibles de suport són les establides en esta orde per a cada tipus d'ajuda, i se subjectaran al que disposen els apartats següents:  
a) L'execució de les accions i inversions previstes en la present orde podrà iniciar-se des de l'1 de gener de 2012.  
b) No serà subvencionable l'IVA satisfet en l'adquisició de béns i servicis, llevat que s'acredite documentalment que forma part del cost de l'actuació susceptible de suport i que no és susceptible de recuperació o compensació, o en els supòsits de realització d'activitats promogudes per entitats que acrediten documentalment la no-subjecció o exempció de l'impost.  
c) Es podrà subcontractar l'activitat objecte de la subvenció fins al 100%, i en este cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions.  
d) Les ajudes que, d'acord amb el que disposa el preàmbul d'esta orde, tenen el caràcter de minimis, no podran superar, juntament amb altres ajudes de minimis percebudes en l'exercici fiscal en curs i en els dos anteriors, la quantitat de 200.000,00 euros, d'acord amb el que establix el Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat Constitutiu de la Comunitat Europea a les ajudes de minimis (DOCE L379/5, de 28 de desembre de 2006). Estes ajudes no s'acumularan a cap ajuda pública corresponent als mateixos gastos subvencionables si l'acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
  
  
Article 2. Beneficiaris  
1. Podran ser-ne beneficiaris els subjectes que es determinen, per a cada una de les ajudes, en la present orde, sempre que tinguen el seu domicili social a la Comunitat Valenciana.  
2. Els beneficiaris no podran incórrer en les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions; hauran de complir la normativa sobre integració laboral de persones amb discapacitat i, quan es tracte de persones jurídiques, hauran d'estar legalment constituïdes.  
Quan el beneficiari siga una associació empresarial, als efectes de la present orde, s'entendrà com a tal aquella en què almenys el 85% dels membres desenrotlle alguna activitat de caràcter empresarial. Així mateix, i per associació de comerciants s'entendrà com a tal aquella associació empresarial en què almenys el 70% dels membres que exercisquen activitat empresarial exercisquen activitat comercial. Així mateix, s'entendrà com a fórmula de comerç associat o integrat qualsevol agrupació d'empreses, amb personalitat jurídica pròpia, amb independència de la fórmula jurídica que adopte, en la qual almenys el 80% dels membres exercisquen activitat comercial.  
3. Als efectes de la present orde, s'entendrà per activitat econòmica qualsevol de les establides almenys en una planta baixa (excepte les ubicades en mercats i galeries comercials) i amb finalitat lucrativa i, per activitat comercial, les compreses en la secció G de la Classificació Nacional d'Activitats Econòmiques 2009, excloses les de reparació, manteniment i intermediació, segons el Reial Decret 475/2007, de 13 d'abril, que aprova la Classificació Nacional d'Activitats Econòmiques 2009.  
  
Article 3. Sol·licituds i terminis  
1. S'haurà de presentar una sol·licitud amb l'annex corresponent, en un imprés normalitzat, per cada una de les ajudes sol·licitades. Ambdós documents es podran obtindre en la pàgina web de la Generalitat , a partir de la publicació d'esta convocatòria.  
2. Les sol·licituds es podran presentar tant en el Registre General de la Conselleria d'Economia, Indústria i Comerç com en els servicis territorials de Comerç i Consum, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Així mateix, podrà realitzar-se la presentació telemàtica de les sol·licituds i per a això s'accedirà al catàleg de servicis públics interactius de la Generalitat accessibles a través de i se seleccionarà este servici. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el registre de representacions de caràcter voluntari davant de la generalitat per a la realització de tràmits per via telemàtica.  
  
Si alguns dels documents que s'aporten amb la sol·licitud no poden ser presentats de forma telemàtica, s'han d'entregar pel registre d'entrada, en el termini més breu possible dins de l'establit en l'apartat 5 d'este article.  
3. Amb les sol·licituds s'han de presentar, a més de la documentació que per a cada una de les ajudes s'establix concretament en l'articulat d'esta orde, els documents que s'indiquen a continuació:  
  
a) Memòria firmada, descriptiva de l'actuació per a la qual se sol·licita l'ajuda i pressupostos detallats per partides. La memòria haurà de contemplar tots aquells aspectes que, per a cada tipus d'ajuda, hagen d'especificar-se d'acord amb el que disposa l'articulat d'esta orde.  
  
b) Autorització expressa a la Conselleria d'Economia, Indústria i Comerç perquè esta comprove les dades d'identitat del sol·licitant o, en cas de tractar-se d'una persona jurídica, del seu representant, d'acord amb el Decret 165/2010, de 8 d'octubre, del Consell, pel qual establix mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant, si de la comprovació efectuada en resultara alguna discordança amb les dades facilitades per la persona interessada, l'òrgan instructor estarà facultat per a realitzar les actuacions procedents per a aclarir-la. Si el sol·licitant no hi presta el consentiment, haurà d'aportar una fotocòpia del document nacional d'identitat.  
  
Quan es tracte d'una persona jurídica, s'haurà d'aportar, a més, documentació que l'acredite i la identifique. En el cas que esta documentació haguera sigut aportada anteriorment i no haguera patit cap variació, bastarà el certificat del secretari de l'entitat que acredite que no s'ha produït cap canvi en la documentació identificativa de l'entitat i de la vigència del nomenament del president o de qui tinga la representació en la data presentació de la sol·licitud.  
  
c) Certificat del secretari de l'entitat que acredite l'acte o l'acord de l'òrgan competent en què s'expresse la voluntat de sol·licitar la subvenció.  
d) Certificat del secretari de l'entitat en què conste, en la data publicació d'esta convocatòria, la identificació de les associacions o gremis associats, si és el cas, així com la llista numerada d'afiliats a les associacions o gremis, número o codi d'identificació fiscal, domicili fiscal i activitat econòmica que s'exercix en cada un.  
  
e) Dades de domiciliació bancària: si el compte bancari no ha sigut utilitzat en les relacions amb esta conselleria, s'aportarà el model de domiciliació bancària ben omplit i, en qualsevol altre cas, s'indicarà el número del compte anteriorment utilitzat i donat d'alta per a això.  
  
f) Declaració responsable sobre el compliment de la normativa sobre integració laboral de persones amb discapacitat, quan el sol·licitant de la subvenció tinga forma jurídica empresarial o, en cas contrari, declaració d'estar-ne exempt. En tot cas, respecte al que disposa l'article 5.2 d'esta orde, s'indicarà el percentatge de treballadors discapacitats en relació amb la plantilla, amb data anterior a la publicació d'esta convocatòria, o s'inclourà el compromís per escrit de contractar un percentatge major de treballadors discapacitats durant l'àmbit temporal de l'ajuda.  
  
g) Declaració responsable de no haver rebut ni sol·licitat altres subvencions, ajudes, ingressos o recursos per a la mateixa finalitat o, si és el cas, relació d'entitats a les quals se n'hagen sol·licitat o de les quals se n'hagen obtingut, amb indicació de la quantitat sol·licitada o concedida, data de concessió si és el cas i normativa en què s'empara.  
h) Declaració responsable de les ajudes de minimis concedides per qualsevol projecte al sol·licitant durant els dos exercicis fiscals anteriors i durant l'exercici fiscal en curs amb indicació d'import, organisme, data de concessió i règim d'ajudes en què s'empara; o, si és el cas, declaració de no haver-ne rebut cap. Així mateix, es presentarà una declaració responsable sobre les ajudes rebudes per als mateixos costos subvencionables a fi de comprovar que no se superen els límits de l'article 2.5 del Reglament de minimis esmentat abans.  
i) Declaració responsable que acredite que el sol·licitant no esta incurs en les prohibicions per a obtindre la condició de persona beneficiària establides en l'article 13 de la Llei General de Subvencions, no és deutor de la Generalitat per reintegrament de subvencions, complix amb els requisits exigits en la normativa reguladora, disposa de la documentació que ho acredita i es compromet a mantindre el compliment fins la finalització del procediment.  
j) Autorització a la Conselleria d'Economia, Indústria i Comerç perquè obtinga de forma directa, a través de certificats telemàtics, l'acreditació del compliment d'obligacions tributàries i de la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La Direcció General de Comerç i Consum es reserva el dret de requerir informació al sol·licitant si l'obtinguda presenta alguna incidència.  
  
No obstant això, el sol·licitant podrà denegar expressament esta autorització: ha d'aportar llavors els certificats que s'indiquen a continuació, que tindran un període de validesa de sis mesos comptador des de la data de l'expedició:  
- De l'Agència Estatal d'Administració Tributària, el certificat que acredite que el sol·licitant es troba al corrent de les obligacions tributàries.  
- De la Tresoreria General de la Seguretat Social el certificat acreditatiu que el sol·licitant es troba al corrent en el compliment de les obligacions amb la Seguretat Social.  
- Dels servicis territorials de la Conselleria d'Hisenda i Administració Pública, el certificat acreditatiu que el sol·licitant no té deutes de naturalesa tributària amb la Generalitat.  
Quan el beneficiari no estiga obligat a presentar les declaracions o la documentació relativa al compliment de les obligacions tributàries i de la Seguretat Social enumerades en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, el compliment s'acreditarà per mitjà d'una declaració responsable.  
  
k) Si és el cas, documentació expedida per l'Agència Estatal d'Administració Tributària acreditativa de l'exempció o no-subjecció a l'IVA, a la qual s'ha d'adjuntar una declaració responsable del representant de l'entitat sobre la subsistència dels requisits que, segons la normativa de l'impost, fonamenten l'exempció o no-subjecció, o bé documentació acreditativa que l'IVA suportat en els gastos necessaris per a la realització de l'actuació subvencionada no és susceptible de recuperació o compensació.  
l) En el cas d'ajudes a la inversió, programa d'actuació que garantisca l'execució en l'exercici per al qual es concedix la subvenció.  
  
m) Si és el cas, documentació acreditativa del segell Mercat Excel·lent.  
n) Si és el cas, documentació acreditativa de les circumstàncies rellevants per a la valoració de l'expedient  
4. Quan la sol·licitud no tinga els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'aporte la documentació que d'acord amb esta orde resulte exigible, es requerirà a l'interessat que, en el termini de 10 dies, esmene la falta o aporte els documents preceptius, amb la indicació que, si no ho fa, es considerarà que desistix de la petició.  
  
5. El termini de presentació de sol·licituds serà de vint dies hàbils a partir de l'endemà de la publicació de la present orde en el Diari Oficial de la Comunitat Valenciana.  
  
Article 4. Tramitació i resolució del procediment  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.  
2. Examinades les sol·licituds, les que complisquen i acrediten els requisits d'esta orde seran avaluades per una comissió qualificadora (formada pel subdirector general de Comerç i Consum, els caps dels servicis territorials de Comerç i Consum d'Alacant, Castelló i València, i el cap del Servici de Promoció del Comerç i Artesania), que elaborarà les propostes de concessió de les ajudes i la determinació de les quanties.  
  
El règim jurídic de la comissió és el que establix el capítol II del títol II de la Llei 30/1992, de Règim Jurídic de les Administracions Públiques i del Procediment Administratiu Comú.  
  
Article 5. Resolució de concessió d'ajudes  
1. El procediment de concessió de les subvencions es tramitarà en règim de concurrència competitiva, que es realitzarà per mitjà de la comparació de les sol·licituds presentades, amb l'objectiu d'establir-hi una prioritat, d'acord amb els criteris de valoració que establix per a cada ajuda esta orde. No obstant això, no serà necessari fixar un orde de prelació entre les sol·licituds presentades que reunisquen els requisits establits en el cas que el crèdit consignat en la convocatòria fóra suficient, atenent el nombre de sol·licituds una vegada finalitzat el termini de presentació.  
2. En cas d'empat, tindran preferència en l'adjudicació aquelles entitats que, si és el cas, acrediten comptar, amb anterioritat a la publicació d'esta convocatòria, amb un percentatge major de treballadors discapacitats en relació amb la plantilla, o bé es comprometen a contractar un percentatge major de treballadors discapacitats durant l'àmbit temporal de l'ajuda o subvenció. Si persistix l'empat, es decidirà a favor de l'entitat que haja obtingut major puntuació en el primer dels criteris de valoració previstos en l'orde per a l'ajuda corresponent; si continua l'empat, es resoldrà per la major puntuació obtinguda en els criteris successius.  
3. El termini màxim per a resoldre i notificar les sol·licituds que es formulen per a la concessió de les ajudes que puguen establir-se serà de tres mesos comptats des de la data de la finalització del termini de presentació de sol·licituds.  
4. Transcorregut el termini sense que haja recaigut una resolució, s'entendrà desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
5. La resolució es notificarà a les persones interessades en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les notificacions es realitzaran utilitzant mitjans electrònics sempre que la sol·licitud de subvenció s'haja presentat telemàticament o en el cas que l'interessat haja assenyalat este mitjà com a preferent i no haja optat després per un mitjà diferent, com establixen els articles 27 i 28 de la Llei 11/2007, de 22 de juny, d'Accés Electrònic dels Ciutadans als Servicis Públics. Els avisos de les notificacions telemàtiques s'enviaran a l'adreça de correu electrònic indicada en la sol·licitud general de subvenció. Una vegada rebut l'avís, o sempre que l'interessat ho desitge, es podrà acudir a l'àrea personal de teletramitació que la Generalitat posa a la seua disposició a través del portal de tramitació telemàtica , on podrà accedir a les notificacions efectuades, i se'n notificarà la recepció.  
  
6. Les subvencions concedides seran publicades en el Diari Oficial de la Comunitat Valenciana, amb expressió de la convocatòria, del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
7. Les resolucions a què es referixen els paràgrafs anteriors esgoten la via administrativa i s'hi podrà interposar un recurs de reposició davant de l'òrgan que dicte l'acte, en el termini d'un mes comptador des de l'endemà de la notificació de la resolució, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la notificació de la resolució.  
  
  
Article 6. Resolució d'incidències  
1. La Direcció General de Comerç i Consum, per delegació del conseller d'Economia, Indústria i Comerç, resoldrà les incidències que es produïsquen després de la concessió que s'ha dit. Es delega també expressament el titular de l'òrgan que s'ha dit la correcció, si és el cas, de les errades que es produïsquen en la concessió de les ajudes.  
2. Les modificacions que tinguen lloc com a conseqüència de la resolució d'incidències no podran suposar un canvi en la baremació efectuada per a l'adjudicació de l'ajuda, ni cap altre que puga afectar drets de tercers interessats.  
  
Article 7. Control de les accions  
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.  
2. La Direcció General de Comerç i Consum, en els supòsits en què ho considere procedent, podrà designar personal tècnic perquè col·labore en l'execució o direcció tècnica de les accions. Així mateix, el beneficiari queda obligat, quan ho determine la resolució de concessió de l'ajuda, a informar d'eixe centre directiu qualsevol circumstància rellevant per a l'execució del projecte.  
  
  
Article 8. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb el pressupost aprovat i en els termes fixats per a la concessió de l'ajuda.  
  
2. La justificació per part del beneficiari del compliment de les condicions imposades i de la consecució dels objectius previstos es realitzarà en el termini d'un mes des de l'execució del projecte en la totalitat o de les fases previstes, i en tots els casos fins al 10 de novembre de 2012, llevat que per circumstàncies concurrents es determine un termini distint en la resolució de concessió de l'ajuda, per mitjà de la presentació dels documents següents:  
3. La justificació de la subvenció es realitzarà per mitjà de la presentació d'un compte justificatiu, que contindrà:  
3.1. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i els resultats obtinguts.  
3.2. Una memòria econòmica justificativa del cost de les activitats realitzades, que inclourà:  
a) Una relació detallada de les actuacions i inversions realitzades amb el suport de la subvenció, amb indicació de cada un dels gastos en què s'ha incorregut (amb identificació del creditor i del document, l'import i data d'emissió).  
b) Factures originals i la resta de documents de valor probatori equivalent, amb validesa en el tràfic jurídic mercantil o amb eficàcia administrativa, justificatius del gasto efectuat, expedits d'acord amb la normativa. Les factures hauran de comptar amb les dades formals que exigix per a expedir-ne el reglament que regula les obligacions de facturació, aprovat pel Reial Decret 1496/2003, de 28 de novembre. També es presentarà documentació acreditativa del pagament per mitjà de rebuts acompanyats dels assentaments comptables corresponents, transferències o càrrecs bancaris. A més, quan es tracte de factures expedides per persones físiques, haurà de presentar-se juntament amb la factura l'acreditació del pagament de les retencions i ingressos a compte de l'IRPF (model 110).  
c) En les subvencions de gastos de personal, el titular de la subvenció haurà d'aportar les nòmines juntament amb les transferències de l'abonament, càrrecs bancaris o rebut del treballador acompanyat de l'assentament comptable; butlletins de cotització a la Seguretat Social (TC1 i TC2) i rebut de liquidació de cotitzacions acreditatiu del pagament de les quotes de seguretat social; així com els contractes dels treballadors els gastos de personal dels quals estiguen subvencionats.  
d) Declaració responsable acreditativa de l'import, procedència i aplicació dels fons propis i d'altres subvencions i ingressos, amb els quals, a més de la subvenció, hagen sigut finançades les actuacions.  
  
e) Quan l'import del gasto subvencionable supere la quantia de 18.000,00 euros en el supòsit de subministrament de béns d'equip o prestació de servicis per part d'empreses de consultoria o assistència tècnica, el beneficiari haurà d'aportar també la justificació d'haver sol·licitat com a mínim tres ofertes de diferents proveïdors, llevat que per les característiques especials dels gastos subvencionables no existisca en el mercat un nombre suficient d'entitats que en subministren o presten, o llevat que el gasto s'haja realitzat abans de la sol·licitud de la subvenció. Quan l'elecció no recaiga en la proposta econòmica més avantatjosa, s'haurà de justificar expressament en la memòria.  
f) Si és el cas (i si no s'ha aportat abans), documentació expedida per l'Agència Estatal d'Administració Tributària acreditativa de l'exempció o no-subjecció a l'IVA, a la qual s'haurà d'adjuntar una declaració responsable del representant de l'entitat sobre la subsistència dels requisits que, segons la normativa de l'impost, fonamenten l'exempció o no-subjecció, o documentació acreditativa del fet que l'IVA suportat en els gastos necessaris per a la realització de l'actuació subvencionada no és susceptible de recuperació o compensació.  
  
g) En les ajudes previstes en el capítol I del títol III i en el capítol III del títol IV de la present orde, per a la justificació de gastos de personal propi de l'entitat beneficiària, a més d'allò que s'ha establit amb caràcter general per a este tipus de gastos en el punt c) d'este mateix article, s'aportarà una còpia dels contractes dels treballadors. Amb esta documentació s'ha d'aportar, si és el cas, un certificat expedit pel responsable de la comptabilitat de l'entitat en què s'acredite el percentatge de les retribucions imputables a l'actuació objecte de subvenció i els criteris de repartiment usats.  
Els gastos de direcció i coordinació de l'entitat organitzadora hauran de justificar-se, si és el cas, per mitjà de l'aportació de la factura de la persona física o jurídica que haja realitzat estes tasques; o per mitjà de la nòmina del personal de la pròpia entitat, acompanyada de la documentació i certificat assenyalats en el paràgraf anterior.  
  
i) Quan el sol·licitant realitze una activitat econòmica o adopte una forma jurídica de caràcter mercantil, haurà d'aportar a més una declaració responsable acreditativa del fet que l'entitat no està en crisi, en el sentit de les directrius comunitàries sobre ajudes estatals de salvament i de reestructuració d'empreses en crisi (DOUE C 244 d'1 d'octubre de 2004).  
2.2. Una mostra de qualsevol material gràfic que s'edite o article de promoció que es distribuïsca en la realització de les activitats subvencionades, així com documentació gràfica que acredite la col·locació de cartells o altres suports quan es tracte d'inversions.  
2.3. En les subvencions a estudis i projectes d'actuació, se n'ha de presentar una còpia.  
3. Juntament amb la justificació s'aportarà així mateix certificats d'estar al corrent en el compliment de les obligacions tributàries i amb la Seguretat Social, en el cas que el beneficiari haguera denegat expressament el consentiment perquè la conselleria obtinga directament els certificats telemàtics i no continuen vigents els presentats juntament amb la sol·licitud inicial perquè hagen transcorregut més de sis mesos des de l'expedició.  
  
Article 9. Obligacions del beneficiari  
Són obligacions del beneficiari:  
a) Complir l'objectiu, executar el projecte o realitzar l'activitat que fonamenta la concessió de les subvencions.  
b) Acreditar la realització de l'activitat, així com el compliment dels requisits i condicions que determinen la concessió de l'ajuda.  
  
c) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de verificació i control.  
d) El sotmetiment a actuacions de control financer que corresponen a la Intervenció General de la Generalitat i, si és el cas, dels òrgans competents dels diversos fons europeus, en relació amb les ajudes concedides.  
e) En el cas d'ajudes a la inversió, el beneficiari haurà de destinar-la al fi per al qual es concedix la subvenció durant un període de cinc anys, en els termes que preveu l'article 31 de la Llei 38/2003, de 17 de novembre, General de Subvencions.  
f) Fer constar de manera explícita, en la difusió de les accions subvencionades, el suport de la Conselleria d'Economia, Indústria i Comerç i, si és el cas, de l'organisme europeu que intervinga.  
g) Comunicar, en qualsevol moment de la vigència de l'expedient i en tots els casos juntament amb la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
Article 10. Pagament de la subvenció  
1. Realitzada la comprovació de la documentació justificativa i l'execució de l'activitat, bé en la totalitat, o bé en les fases previstes en la resolució de concessió, es proposarà el pagament total o parcial de la subvenció, d'acord amb el que establisca la resolució de concessió.  
  
  
Article 11. Minoració i resolució de l'ajuda concedida  
1. L'alteració d'alguna de les característiques no substancials de l'actuació aprovada, l'incompliment d'alguna de les condicions i terminis establits en la resolució, l'execució inadequada de part del gasto aprovat, l'execució parcial o per un import menor, la justificació insuficient del gasto i inversions presentades en la memòria inicial o la concessió d'altres ajudes públiques o privades, després de la presentació de la sol·licitud, si en conjunt excedixen els límits establits, podrà donar lloc a la minoració de la subvenció concedida.  
  
2. L'incompliment per part del beneficiari de qualssevol dels requisits, condicions i la resta de circumstàncies que hagen donat lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació, la no execució o la falta de justificació de la realització en els terminis establits a este efecte donarà lloc a la incoació per part de l'òrgan competent per a la concessió de les ajudes, d'un expedient que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tots els casos, el dret de la persona interessada a l'audiència.  
  
  
Article 12. Càlcul de la subvenció  
La subvenció per a les accions previstes en esta orde es calcularà per mitjà de l'aplicació del percentatge establit per a cada una en els títols i capítols corresponents o el que corresponga pel règim de concurrència competitiva, arredonida a l'últim euro sencer.  
  
  
TÍTOL II  
Àrees urbanes d'excel·lència comercial  
  
Capítol I  
Gerència de centres urbans  
  
Article 13. Beneficiaris  
Podran accedir a les ajudes que conté este capítol les associacions empresarials i fórmules de comerç associat o integrat.  
  
  
Article 14. Accions i quanties susceptibles de suport  
1. Les ajudes es destinaran a la realització de les accions següents i podran arribar fins al 70% del pressupost elegible, amb un límit global màxim per entitat de 30.000,00 euros:  
a) Suport de l'estructura de la gerència del centre urbà. Per este concepte es podran subvencionar les percepcions salarials dels treballadors dedicats a estes funcions, així com la quota empresarial de les cotitzacions a la Seguretat Social, i els gastos de lloguer del local en què s'ubique la gerència.  
b) Accions de comunicació, publicitat i imatge del centre urbà.  
  
c) Actuacions de fidelització del consumidor i promoció de productes i servicis.  
d) Accions d'animació comercial i accions efímeres d'atracció comercial.  
e) Captació de nous associats.  
f) Accions per a la millora de la gestió mediambiental.  
2. No es computaran com a gastos elegibles els següents:  
- Els premis consistents en elements inventariables.  
- La resta de premis que no estiguen protocol·litzats davant d'un notari.  
- Els premis que no complisquen la normativa en matèria fiscal.  
  
- Els trofeus, insígnies o plaques commemoratives.  
- Els viatges, allotjament, menjar i gastos de representació de membres de l'entitat sol·licitant de l'ajuda.  
- Els gastos que es facen en gales i altres esdeveniments.  
- Els gastos ordinaris de funcionament de l'entitat sol·licitant.  
  
Article 15. Criteris d'avaluació  
Per a l'atorgament de les subvencions es tindran en compte els següents criteris, que seran valorats individualment per a cada cas:  
  
a) Que hi haja un acord de col·laboració amb la corporació local: 40 punts.  
b) Trajectòria i actuacions del sol·licitant en les tres últimes convocatòries. Es tindran en consideració les accions proposades i els objectius aconseguits: fins a 25 punts.  
c) Percentatge d'associats que exercixen una activitat comercial, en relació amb el total d'activitats econòmiques que integren l'entitat sol·licitant: fins a 20 punts.  
d) Relació entre la inversió susceptible de suport i el nombre d'associats: fins a 10 punts.  
  
Article 16. Requisits i documentació complementària  
1. La població del municipi haurà de superar els 30.000 habitants segons l'últim cens publicat per l'Institut Nacional d'Estadística en la data publicació d'esta convocatòria. Excepcionalment es podran concedir suports per a gerències de centres comercials urbans en poblacions que no arriben als 30.000 habitants quan l'associació sol·licitant acredite haver aconseguit un acord per a prestar este servici en un municipi limítrof i entre ambdós arriben a este llindar mínim de població.  
  
2. L'entitat gestora del centre comercial urbà ha de comptar amb un gerent professional, contractat amb anterioritat a la publicació d'esta convocatòria i almenys amb 100 empreses associades.  
3. A més de la documentació general allistada en el títol I d'esta orde, s'ha d'adjuntar la sol·licitud la documentació següent:  
a) Contracte del gerent.  
b) Contracte de lloguer del local en què s'ubique la gerència, quan se sol·licite este gasto.  
c) Bateria d'indicadors de caràcter econòmic i sociodemogràfic referits a l'àrea d'actuació de la gerència del centre urbà.  
d) Acord de col·laboració amb una altra associació per a la prestació conjunta del servici de gerència del centre urbà, si és el cas.  
  
CAPÍTOL II  
Foment de l'associacionisme territorial  
  
Article 17. Beneficiaris  
Podran accedir a les ajudes que conté este capítol les associacions empresarials de base territorial i fórmules de comerç associat o integrat que exercisquen la seua activitat en un entorn concret.  
  
Article 18. Accions i quanties susceptibles de suport  
1. Les ajudes es destinaran a la realització de les següents accions i podran arribar fins al 70% del pressupost elegible, amb un límit global màxim per entitat de 10.000,00 euros:  
a) Accions de comunicació, publicitat i imatge de l'associació, fidelització del consumidor i promoció de productes i servicis, i accions efímeres d'animació o atracció comercial.  
b) Captació de nous associats.  
c) Accions per a la millora de la gestió mediambiental.  
d) Accions de difusió i divulgació dels segells Comerç Excel·lent o Mercat Excel·lent.  
2. Als efectes de les ajudes regulades en este capítol, no seran gastos elegibles els següents:  
- Els premis consistents en elements inventariables  
- La resta de premis que no estiguen protocol·litzats davant d'un notari  
- Els premis que no complisquen la normativa fiscal  
- Els trofeus, insígnies o plaques commemoratives  
- Els viatges, allotjament, menjar i gastos de representació de membres de l'entitat sol·licitant de l'ajuda  
- Els gastos que es facen en gales i altres esdeveniments  
- Gastos ordinaris de funcionament de l'entitat sol·licitant  
  
Article 19. Criteris d'avaluació  
Per a l'atorgament de les subvencions, es tindran en compte els criteris següents, que seran valorats individualment per a cada cas:  
  
a) Contingut de la memòria descriptiva de l'actuació que s'ha de realitzar: l'adequació als objectius establits en la present orde, calendari d'actuacions, descripció de les activitats concretes que es pretenen realitzar, inclusió d'indicadors d'avaluació i control: fins a 40 punts.  
  
b) Trajectòria i actuacions del sol·licitant en les tres últimes convocatòries. Es tindran en consideració les accions proposades i els objectius aconseguits: fins a 25 punts.  
c) Percentatge d'associats que exercixen una activitat comercial, en relació amb el total d'activitats econòmiques que integra l'entitat sol·licitant: fins a 20 punts.  
d) Relació entre la inversió susceptible de suport i el nombre d'associats: fins a 15 punts  
  
TÍTOL III  
Ajudes per a activitats de formació i informació en matèria de comerç  
  
CAPÍTOL I  
Cursos d'especialització  
  
Article 20. Beneficiaris  
Podran accedir a les ajudes previstes en este capítol les cambres oficials de comerç, indústria i navegació de la Comunitat Valenciana i el seu consell, les universitats de la Comunitat Valenciana, i les fundacions que en gestionen títols propis, que promoguen la realització d'activitats formatives dirigides o relacionades amb el sector comercial.  
  
  
Article 21. Accions i quanties susceptibles de suport  
1. Les ajudes previstes en el present capítol podran arribar fins al 100% del gasto elegible, amb el límit de 50.000,00 euros per actuació, i aniran destinades a la realització d'algunes de les accions formatives següents:  
1.1 Cursos destinats a la realització d'activitats formatives sobre matèries de gestió, administració, innovació, investigació i distribució comercial, de caràcter intensiu, que podran estar emparats per titulacions pròpies d'universitats valencianes i que podran incloure experiències acadèmiques o professionals en l'estranger, havent de tindre una duració mínima de 400 hores.  
1.2. Cursos dirigits a les persones que fan tasques de gestió o direcció en matèria de comerç en les entitats locals i en les associacions de comerciants, destinats a la realització d'activitats formatives relacionades amb la gestió, innovació, administració i distribució comercial, de caràcter intensiu, que hauran d'incloure experiències formatives d'ensenyança a distància, i que podran estar emparats per titulacions pròpies d'universitats valencianes. Han de tindre una duració mínima de 400 hores.  
  
Article 22. Gastos subvencionables  
Els conceptes subvencionables en les accions formatives i els percentatges màxims a què poden arribar sobre el total del cost elegible seran els següents:  
a) Professorat: fins a 65%  
b) Material didàctic: fins a 20%  
c) Direcció i coordinació: fins a 25%  
d) Gastos de desplaçament i allotjament: fins al 40%  
  
Article 23. Criteris d'avaluació  
Per a la concessió de les ajudes es valoraran els criteris següents:  
  
1) El programa formatiu proposat: fins a 20 punts.  
2) El nivell del professorat i l'experiència professional acreditada: fins a 10 punts.  
3) El material didàctic proposat: fins a 10 punts.  
4) La trajectòria de l'entitat sol·licitant en convocatòries anteriors: fins a 10 punts.  
5) Els factors que garantisquen la qualitat de la formació: fins a 10 punts.  
6) La cobertura geogràfica i sectorial: fins a 10 punts.  
7) La repercussió en el sector de la distribució comercial: fins a 20 punts.  
8) L'aplicació de sistemes d'aprenentatge en línia: fins a 10 punts.  
Per a efectuar la valoració, en la memòria que s'aporte amb la sol·licitud s'han d'explicar estos aspectes.  
  
Article 24. Requisits i documentació complementària  
1. S'haurà de presentar, juntament amb la sol·licitud, una memòria que contindrà les característiques de l'acció formativa que es durà a terme, que comprendrà almenys:  
- Programa formatiu, col·lectiu a què s'adreça, material didàctic, localitat, dates previstes o de realització del curs, nombre d'hores lectives i nombre d'alumnes previst.  
- Llista del professorat amb el curriculum vitae, que necessàriament haurà de tindre titulació universitària o, alternativament i només per a determinats cursos d'especialització professional, acreditar experiència almenys de cinc anys en l'activitat dita, a través de les cotitzacions al règim corresponent de la Seguretat Social, així com alta en l'Impost sobre Activitats Econòmiques, en els casos en què siga procedent.  
  
2. En la justificació de la subvenció, a més de la documentació a què es referix l'article 8 d'esta orde, els beneficiaris hauran de presentar:  
  
a) Llista dels noms dels alumnes, amb fotocòpia del DNI. En els cursos dirigits a les persones que duen a terme tasques de gestió o direcció en matèria de comerç en les entitats locals i en les associacions de comerciants, s'haurà d'acreditar fefaentment la relació existent entre l'alumne i l'entitat local o associació corresponent, per mitjà d'un contracte de treball, una nòmina, etc.  
b) Fulls de control d'assistència.  
c) En la justificació dels gastos del professorat (tant de personal propi de l'entitat com de contractat per mitjà d'assistències tècniques), hauran de constar les dades identificatives, les hores impartides i l'import.  
  
CAPÍTOL II  
Ajudes per a la realització d'activitats d'informació  
  
Article 25. Beneficiaris  
Podran accedir a les ajudes que conté este títol les associacions de comerciants, les fórmules de comerç associat o integrat.  
  
  
Article 26. Accions i quanties susceptibles de suport  
1. Les ajudes regulades en el present capítol tenen com a objecte propiciar la realització d'activitats informatives i divulgatives sobre temes rellevants per al sector de la distribució comercial a fi de propiciar la competitivitat en el sector i facilitar l'assimilació de les noves tecnologies i tècniques de gestió.  
Estes ajudes podran arribarr fins al 100% del gasto elegible, amb el límit de 1.500,00 euros per actuació, i es destinaran a finançar activitats d'informació sobre temes monogràfics o que aborden aspectes fonamentals de la distribució comercial, facilitant la presa de contacte i la posada en comú dels coneixements i experiències dels distints estaments interessats en el sector.  
2. Podrà presentar cada entitat un màxim d'una sol·licitud per a este tipus d'accions. En el cas que el nombre de sol·licituds que presente alguna fóra superior, únicament s'avaluarà la presentada en primer lloc, i sense cap més tràmit s'arxivaran les sol·licituds restants.  
  
  
Article 27. Gastos subvencionables  
Seran subvencionables els gastos pels conceptes següents:  
  
1. Publicitat  
2. Lloguer: de locals, d'equipaments informàtics o audiovisuals  
  
3. Material didàctic  
4. Conferenciants, moderadors, traductors, i la resta de personal necessari per a la realització de l'activitat (tant personal propi de l'entitat com contractat per mitjà d'assistències tècniques).  
5. Gastos d'allotjament i desplaçament  
  
Article 28. Criteris d'avaluació  
Per a la concessió de les ajudes sol·licitades es valoraran els criteris que s'indiquen a continuació:  
- L'adequació de les accions susceptibles de suport als objectius i les finalitats previstes en este capítol: fins a 20 punts.  
- El caràcter general dels temes de les activitats, el nombre de destinataris sobre els quals incidixen, així com la relació d'estos amb el sector del comerç: fins a 25 punts.  
- El grau possible d'impacte positiu en el sector, el col·lectiu o el territori corresponent: fins a 15 punts.  
- El coneixement i la difusió de noves tecnologies, així com iniciatives innovadores: fins a 20 punts.  
- La trajectòria del sol·licitant en convocatòries anteriors: fins a 20 punts.  
Per a efectuar la valoració, les sol·licituds hauran d'aportar una memòria en què es desplegaran estos aspectes.  
  
Article 29. Requisits i documentació complementària  
1. En la memòria que acompanya la sol·licitud figurarà el programa de l'acció, horari, dates previstes de realització, localitat i destinataris a qui va dirigida. Així mateix, el pressupost de l'acció haurà de detallar el nombre d'hores de participació de cada conferenciant o moderador i el cost unitari d'estes participacions.  
2. Si hi ha gastos de professorat contractat per mitjà d'assistències tècniques, en la justificació de la subvenció, a més de la documentació a què es referix l'article 8 d'esta orde, els beneficiaris hauran de presentar documents justificatius del gasto en què consten les dades que l'identifiquen, les hores impartides i l'import.  
  
  
TÍTOL IV  
Cooperació empresarial  
  
CAPÍTOL I  
Xarxes telemàtiques de comunicació i assistència tècnica  
  
Article 30. Beneficiaris  
Podran accedir a les ajudes que conté este capítol les associacions empresarials i fórmules de comerç associat o integrat, sempre que en qualsevol cas aglutinen de forma directa o indirecta més de 100 associats i dispose de gabinet d'assessorament tecnicocomercial.  
  
  
Article 31. Accions i quanties susceptibles de suport  
Les ajudes es destinaran a finançar els gastos de desplegament i manteniment de sistemes telemàtics en xarxa destinats a promoure línies de comunicació, gestió i prestació de servicis als seus associats.  
Estes ajudes podran arribar fins al 100% del cost de l'acció, amb un límit màxim de 5.000,00 euros per entitat.  
  
Article 32. Criteris d'avaluació  
Per a l'atorgament d'estes ajudes es tindran en compte els criteris següents, que seran valorats individualment per a cada cas:  
a) Característiques del projecte i catàleg de servicis: fins a 40 punts  
b) Trajectòria i actuacions del sol·licitant en les tres últimes convocatòries. Es tindran en consideració les accions proposades i els objectius aconseguits: fins a 20 punts.  
b) Percentatge d'associats que exercixen una activitat comercial, en relació amb el total d'activitats econòmiques que integra l'entitat sol·licitant: fins a 20 punts.  
c) Relació entre la inversió susceptible de suport i el nombre d'associats: fins a 20 punts  
Article 33. Requisits i documentació complementària  
La memòria que es presenta juntament amb la sol·licitud ha d'incloure necessàriament una descripció del projecte així com de la seua utilitat per al funcionament de l'associació i la llista del personal de què es disposa per a encarregar-se del funcionament del sistema.  
  
CAPÍTOL II  
Mercats excel·lents  
  
Article 34. Beneficiaris  
Podran accedir a les ajudes que conté este capítol les associacions empresarials i fórmules de comerç associat o integrat formades per les pimes dels mercats que compten amb el segell Mercat Excel·lent.  
  
  
Article 35. Accions i quanties susceptibles de suport  
Les actuacions es destinaran a la realització d'accions que promoguen la competitivitat dels mercats municipals a través de l'aprofitament conjunt d'avantatges i sinergies, la millora del funcionament i les instal·lacions, el desplegament de servicis als clients i la gestió conjunta de la informació i els servicis del mercat.  
A este fi es consideraran susceptibles de suport els gastos corrents en matèria de personal, consumibles, material informatiu i promocional, contractació de servicis externs, elaboració i seguiment d'auditories, manteniment de sistemes informàtics específics i qualsevol altra acció que coadjuve a aconseguir els objectius anteriors.  
Estes ajudes podran arribar al 100% del cost de les accions, amb el límit de 25.000,00 euros per mercat i sol·licitant.  
  
Article 36. Criteris d'avaluació  
Per a l'atorgament de les subvencions, es tindran en compte els criteris següents, que seran valorats individualment per a cada sol·licitud:  
  
1. Trajectòria de l'entitat sol·licitant en este tipus d'ajudes en l'exercici precedent: fins a 10 punts.  
2. Percentatge d'activitat comercial respecte al total d'activitats econòmiques que es fan en el mercat: fins a 10 punts.  
3. Relació entre gasto susceptible de suport i nombre d'associats: fins a 10 punts  
  
CAPÍTOL III  
Gabinets d'assessorament tècnic i comercial  
  
Article 37. Beneficiaris  
Podran accedir a les ajudes que conté este capítol les associacions empresarials i fórmules de comerç associat o integrat, amb independència de la fórmula jurídica que adopten, sempre que tinguen un àmbit d'actuació autonòmic o provincial i al seu torn aglutinen un mínim de 25 associacions, quan es tracte d'associacions d'àmbit territorial, o bé sumen almenys un total de 300 comerciants associats directament o indirectament, quan es tracte d'associacions sectorials.  
  
  
Article 38. Accions i quanties susceptibles de suport  
Les ajudes es destinaran a gastos de personal derivats de la implantació i manteniment de gabinets d'assessorament tècnic comercial que faciliten l'accés per part dels comerciants o de les associacions, d'assessoria tècnica i gestió majorista de servicis. Per este concepte es podrà subvencionar fins al 70% de les percepcions salarials del responsable del gabinet i les quotes empresarials al règim general de la Seguretat Social.  
El límit màxim d'estes ajudes serà de 15.000,00 euros per entitat.  
  
  
Article 39. Criteris d'avaluació  
Per a l'atorgament d'estes ajudes es tindran en compte els criteris següents, que seran valorats individualment per a cada cas:  
a) Trajectòria i actuacions del sol·licitant en les tres últimes convocatòries. Es tindran en consideració les accions proposades i els objectius aconseguits: fins a 40 punts.  
b) Percentatge d'associats que exercixen una activitat comercial, en relació amb el total d'activitats econòmiques que integra l'entitat sol·licitant: fins a 30 punts.  
c) Relació entre el gasto susceptible de suport i el nombre d'associats: fins a 20 punts.  
  
Article 40. Requisits i documentació complementària  
La memòria que s'ha de presentar juntament amb la sol·licitud ha d'incloure necessàriament una llista del personal contractat, funcions que fan i mitjans tècnics de què disposen en la data publicació d'esta convocatòria.  
  
  
DISPOSICIONS ADDICIONALS  
  
Primera. Finançament de les ajudes  
1. 1. La concessió de les ajudes previstes en esta orde es finançarà amb càrrec a línies i pels imports globals màxims que s'indiquen a continuació, dels que conté la Secció 11 del programa 761.10, Ordenació i Promoció Comercial, de la Llei 10/2011, de 27 de desembre, de Pressupostos de la Generalitat per a l'exercici 2012:  
  
Capítol IV  
- Línia T8009, «Àrees urbanes d'excel·lència comercial», ajudes previstes en els articles següents:  
· Article 14, per un import global màxim de 250.000,00 euros  
· Article 18, per un import global màxim de 565.000,00 euros  
· Article 26, per un import global màxim de 30.000,00 euros  
· Article 31, per un import global màxim de 30.000,00 euros  
· Article 38, per un import global màxim de 75.000,00 euros  
- Línia T5799, «Accions de millora de la qualitat en el comerç, emprenedorisme i continuïtat empresarial», ajudes previstes en l'article 35 per un import global màxim de 100.000,00 euros.  
  
Capítol VII  
- Línia T7538, «Gestió i difusió del coneixement», ajudes previstes en el article 21, per un import global màxim de 120.000,00 euros.  
  
2. Els imports globals màxims anteriors, així com el termini de presentació de sol·licituds, podran ser ampliats en funció del pressupost disponible. Es delega la directora general de Comerç i Consum per a l'aprovació d'estes modificacions. La resolució que es dicte en l'exercici d'esta delegació serà publicada en el Diari Oficial de la Comunitat Valenciana.  
  
Segona. Documentació en poder de l'administració  
1. En el cas que els documents exigits que s'han d'adjuntar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que faça constar el número d'expedient, la data i l'òrgan o la dependència en què van ser presentats o, si és el cas, emesos, i quan no hagen transcorregut més de cinc anys des de la finalització del procediment a què corresponguen.  
  
2. En els casos d'impossibilitat material d'obtindre el document, l'òrgan competent podrà requerir al sol·licitant que el presente o, si no n'hi ha, acredite per altres mitjans els requisits a què es referix el document.  
  
Tercera. Cofinançament europeu  
1. Les ajudes previstes en la present orde podran estar cofinançades pel Fons Europeu de Desenrotllament Regional.  
2. En el cas d'ajudes cofinançades amb fons comunitaris, serà aplicable el procediment establit en la present orde, adequat a les especialitats i complint els requisits que si és el cas s'hi determinen.  
  
3. La publicitat de les ajudes esmentades haurà de realitzar-se d'acord amb la normativa comunitària en la matèria.  
  
Quarta. Registre d'Associacions de Comerciants de la Comunitat Valenciana  
Fins que no es desplegue el reglament de la Llei 3/2011, de 23 de març, de la Generalitat, de Comerç de la Comunitat Valenciana, pel que fa al Registre d'Associacions de Comerciants de la Comunitat Valenciana previst en l'article 16, les associacions de comerciants que concórreguen a esta convocatòria hi seran inscrites d'ofici, de manera provisional, fins que es fixe el procediment per a la inscripció definitiva.  
  
  
  
DISPOSICIONS FINALS  
  
Primera. Habilitació  
Es faculta la Secretaria Autonòmica d'Economia, Indústria i Comerç per a dictar les resolucions necessàries per al desplegament, l'eficàcia i l'execució d'esta orde.  
  
Segona. Entrada en vigor  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 20 d'abril de 2012  
  
El conseller d'Economia, Indústria i Comerç,  
MÁXIMO BUCH TORRALVA